b'\n_START_ARTICLE_\nBudslavas\n_START_SECTION_\nIstorija\n_START_PARAGRAPH_\n1504 m. Lietuvos Didysis kunigaik\xc5\xa1tis Aleksandras Jogailaitis padovanojo Vilniaus vienuoliams bernardinams mi\xc5\xa1k\xc4\x85 netoli Dauginavos, dabartin\xc4\x97je Baltarusijoje. \xc4\x8cia buvo kertami med\xc5\xbeiai ir plukdomi \xc4\xaf Vilni\xc5\xb3 Bernardin\xc5\xb3 ba\xc5\xbeny\xc4\x8dios statybai. Bernardin\xc5\xb3 broliai mi\xc5\xa1ke \xc4\xafk\xc5\xabr\xc4\x97 erem\xc4\x85, kur\xc4\xaf jie vadino \xe2\x80\x9eb\xc5\xabda\xe2\x80\x9c. I\xc5\xa1 \xc4\x8dia kilo B\xc5\xabdos vardas, v\xc4\x97liau tap\xc4\x99s Budslavu. Pasak istorik\xc4\x97s R\xc5\xabtos Janonien\xc4\x97s, B\xc5\xabdos eremas ilgainiui i\xc5\xa1augo \xc4\xaf vien\xc4\x85 garsiausi\xc5\xb3 Lietuvos bernardin\xc5\xb3 provincijos vienuolyn\xc5\xb3._NEWLINE_Stebuklingo Budslavo Marijos paveikslo atsiradimas B\xc5\xabdoje siejamas su popie\xc5\xbeiumi Klemensu VIII, kuris asmeni\xc5\xa1kai Marijos paveiksl\xc4\x85 padovanoj\xc4\x99s LDK didikui, Minsko vaivadai Jonui Pacui, i\xc5\xa1 kalvinizmo sugr\xc4\xaf\xc5\xbeusiam \xc4\xaf Katalik\xc5\xb3 Ba\xc5\xbeny\xc4\x8di\xc4\x85, taip j\xc4\xaf padr\xc4\x85sindamas u\xc5\xbe nuo\xc5\xa1ird\xc5\xbei\xc4\x85 atgail\xc4\x85._NEWLINE_Pasak legendos, karalius Steponas Batoras (1533\xe2\x80\x931586) Budslav\xc4\x85 padovanojo karali\xc5\xa1kajam rotmistrui Jeronimui Oskerkui (Murdelio herbas)._NEWLINE_1589 m. bernardin\xc5\xb3 vienuoliai pastat\xc4\x97 medin\xc4\x99 ba\xc5\xbeny\xc4\x8di\xc4\x85. 1643 m. vietoj medin\xc4\x97s bernardinai pastat\xc4\x97 m\xc5\xabrin\xc4\x99 ba\xc5\xbeny\xc4\x8di\xc4\x85. Nuo to laiko B\xc5\xabda tapo \xe2\x80\x9e\xc5\xa1lovinga\xe2\x80\x9c, t. y. Budslavu (nuo slava - \xe2\x80\x9e\xc5\xa1lov\xc4\x97\xe2\x80\x9c)._NEWLINE_1732 m. spalio 6 d. Budslavas karaliaus Augusto III suteikta privilegija tapo miesteliu._NEWLINE_1783 m. pastatytas m\xc5\xabrinis vienuolynas, kuriame buvo Bernardin\xc5\xb3 Budslavo ba\xc5\xbeny\xc4\x8dia ir dvi koply\xc4\x8dios._NEWLINE_1793 m. pateko \xc4\xaf Vileikos apskrities sud\xc4\x97t\xc4\xaf._NEWLINE_1800 m. Budslave atidaryta parapijos dviej\xc5\xb3 klasi\xc5\xb3 mokykla, seniausia visoje Vilniaus gubernijoje._NEWLINE_1861 m. Budslavo dvaras su palivarku Vileikos apskrityje priklaus\xc4\x97 dvarininkui Oskerkui._NEWLINE_1868 m. buvo 259 gyventojai ir 48 nam\xc5\xb3 \xc5\xabkiai._NEWLINE_Nuo 1885 m. buvo vals\xc4\x8diaus centras su 327 gyventojais. Stov\xc4\x97jo ba\xc5\xbeny\xc4\x8dia, sinagoga ir parapijos mokykla._NEWLINE_1907 m. nutiesta gele\xc5\xbeinkelio jungtis tarp Polocko ir Molode\xc4\x8dno, pastatyta stotis u\xc5\xbe 2 km nuo kaimo._NEWLINE_1908\xe2\x80\x931910 m. Janas Oskerkas (1871_1934), kuris buvo ved\xc4\x99s Kristin\xc4\x85 Sul\xc5\xbeinsk\xc4\x85, \xc5\xbeenkliai i\xc5\xa1pl\xc4\x97t\xc4\x97 ir perstat\xc4\x97 dvaro sodybos gyvenam\xc4\x85j\xc4\xaf nam\xc4\x85 Budslave. _NEWLINE_1915 m. Budslav\xc4\x85 u\xc5\xbe\xc4\x97m\xc4\x97 vokie\xc4\x8di\xc5\xb3 kariuomen\xc4\x97. 2016 m. \xc4\xafsik\xc5\xabr\xc4\x97 Rusijos Vakar\xc5\xb3 fronto 2\xe2\x80\x93osios armijos \xc5\xa1tabas, reng\xc4\x99s Naru\xc4\x8dio operacij\xc4\x85._NEWLINE_1918 m. gruod\xc5\xbeio 10 d. atkurta Taryb\xc5\xb3 vald\xc5\xbeia._NEWLINE_1921\xe2\x80\x931939 m. buvo Lenkijos sud\xc4\x97tyje. Paskutiniu Budslavo valdytoju buvo Sigizmundas Oskerkas (1901-1964). Prasid\xc4\x97jus II pasauliniam karui, Budslavo gyventojai Lenkijos kariuomen\xc4\x97s sud\xc4\x97tyje vieni pirm\xc5\xb3j\xc5\xb3 patyr\xc4\x97 Vokietijos puolim\xc4\x85, \xc4\x8dia vyko aktyv\xc5\xabs karo veiksmai. 1941 m. naciai buvo \xc4\xafk\xc5\xabr\xc4\x99 vietos \xc5\xbeyd\xc5\xb3 get\xc4\x85, nu\xc5\xbeud\xc4\x97 \xc5\xa1imtus taiki\xc5\xb3 gyventoj\xc5\xb3._NEWLINE_1970 m. buvo 859 gyventojai, 1996 m. \xe2\x80\x93 721 gyventojas.'